บลจ.กรุงศรี ออก 2 กองทุนตราสารหนี้ตปท.ลงทุนขั้นต่ำ 2,000 บาท ขาย 21-28 ก.ย.นี้
บลจ.กรุงศรี ออก 2 กองทุนตราสารหนี้ตปท. ลงทุนขั้นต่ำ 2,000 บาทขาย 21-28 ก.ย.นี้
22 ก.ย. 2559

น.ส.ศิริพร สินาเจริญ กรรมการผู้จัดการ บริษัทหลักทรัพย์จัดการกองทุนกรุงศรี จำกัด หรือ บลจ.กรุงศรี เปิดเผยว่า จากสถานการณ์ในปัจจุบันที่อัตราดอกเบี้ยมีการเปลี่ยนแปลงไปจากเดิม โดยระดับผลตอบแทนของการลงทุนในตราสารหนี้แบบเดิมลดลงอย่างต่อเนื่องมาเป็นเวลานาน  และอัตราดอกเบี้ยนโยบายของธนาคารกลางอยู่ในระดับต่ำเป็นประวัติการณ์ ที่ผ่านมาธนาคารกลางใหญ่ๆของโลกได้ปรับลดดอกเบี้ยรวมกว่า 672 ครั้งหลังวิกฤตการณ์ Lehman Brothers
นอกจากนี้ ธนาคารกลางยังคงดำเนินนโยบายกระตุ้นเศรษฐกิจและอัดฉีดสภาพคล่องเข้าสู่ระบบอย่างต่อเนื่อง ด้านอัตราเงินเฟ้อของหลายประเทศยังคงอยู่ต่ำกว่าระดับเป้าหมายของธนาคารกลางอยู่มาก และ IMF ได้ปรับลดประมาณการการเติบโตของเศรษฐกิจโลก อีกทั้งการปรับขึ้นดอกเบี้ยของ FED ยังไม่มีความชัดเจนว่าจะปรับขึ้นเมื่อใด  ซึ่งความไม่แน่นอนจากปัจจัยต่างๆอาจทำให้ FED ชะลอการปรับขึ้นดอกเบี้ยได้ทุกเมื่อ ทั้งนี้ตลาดคาดการณ์ว่าการปรับขึ้นดอกเบี้ยของ FED ไม่น่าจะอยู่ในระดับที่รวดเร็วแต่จะเป็นลักษณะที่ค่อยเป็นค่อยไป”
ทั้งนี้ จากปัจจัยดังกล่าวข้างต้นจึงมีแนวโน้มที่อัตราดอกเบี้ยจะอยู่ในระดับต่ำและเป็นเวลายาวนานต่อเนื่อง  ส่งผลให้การลงทุนในตราสารหนี้ให้ได้ผลตอบแทนที่ดีและสม่ำเสมอเป็นเรื่องที่มีความท้าทายเพิ่มมากขึ้น บริษัทจึงได้คัดสรรผลิตภัณฑ์ใหม่ที่จะช่วยเพิ่มโอกาสในการสร้างผลตอบแทนจากการลงทุนในช่วงที่อัตราดอกเบี้ยอยู่ในระดับต่ำ คือ กองทุนเปิดกรุงศรีโกลบอลสมาร์ทอินคัม (KF-SINCOME)
สำหรับกองทุนเปิดกรุงศรีโกลบอลสมาร์ทอินคัม (KF-SINCOME) และกองทุนเปิดกรุงศรีโกลบอลคอลเล็คทีฟสมาร์ทอินคัม (KF-CSINCOM) มีนโยบายลงทุนในกองทุนหลัก PIMCO GIS Income Fund ซึ่งมีความโดดเด่นในหลายด้านและเป็นกองทุนที่ได้ Morningstar rating 5 ดาว ในกลุ่ม Multi sector bond (ที่มา : PIMCO ณ 30 มิ.ย. 59)
โดยกองทุนหลักมุ่งเน้นการสร้างรายได้ที่สม่ำเสมอจากการกระจายการลงทุนในตราสารหนี้ในหลายประเทศทั่วโลกเพื่อให้เข้าถึงแหล่งผลตอบแทนที่หลากหลาย ซึ่งช่วยลดความผันผวนจากการเปลี่ยนแปลงด้านเศรษฐกิจและอัตราดอกเบี้ยได้อย่างมีประสิทธิภาพ อีกทั้งกองทุนหลักยังมีการกระจายการลงทุนในสินทรัพย์ที่มีคุณภาพสูงซึ่งมีแนวโน้มที่จะสร้างผลการดำเนินงานที่ดีในช่วงที่ภาวะเศรษฐกิจชะลอตัว และมีการลงทุนในตราสารที่ให้ผลตอบแทนสูงซึ่งมีศักยภาพในการสร้างผลตอบแทนที่สม่ำเสมอให้กับพอร์ตการลงทุนแม้ในช่วงที่ภาวะเศรษฐกิจปรับตัวลดลง
รวมทั้งมีการติดตามและปรับสัดส่วนการลงทุนให้สอดคล้องกับการเปลี่ยนแปลงทางภาวะเศรษฐกิจต่างๆที่เกิดขึ้น  และกองทุนหลักยังให้ความสำคัญกับการลดความเสี่ยงขาลงเมื่อเทียบกับกองทุนตราสารหนี้อื่นที่เน้นลงทุนในตราสารหนี้ภาคเอกชน  ทั้งนี้ กองทุนหลักมีประวัติการจ่ายเงินปันผลที่สม่ำเสมอตั้งแต่จัดตั้งกองทุน โดยมีประวัติการจ่ายเงินปันผลโดยเฉลี่ยประมาณ 4%ต่อปี (ที่มา : PIMCO ณ 31 ก.ค. 59)
“บลจ.กรุงศรี เชื่อมั่นว่า กองทุน KF-SINCOME เป็นทางเลือกที่น่าสนใจสำหรับนักลงทุนที่มองหาแหล่งสร้างผลตอบแทนในรูปแบบของรายได้ประจำ และกองทุน KF-CSINCOM เหมาะสำหรับนักลงทุนที่ต้องการสะสมการเติบโตของผลตอบแทนไว้ในกองทุน มูลค่าเงินลงทุนขั้นต่ำ 2,000 บาท ทั้งนี้ บริษัทได้จัดเตรียมโปรโมชั่นพิเศษสำหรับผู้ที่ลงทุนในกองทุนดังกล่าว ในช่วงการเสนอขายครั้งแรกครบทุกๆ 100,000บาท จะได้รับหน่วยลงทุนกองทุน KFCASH มูลค่า100 บาทด้วย” น.ส.ศิริพร กล่าว
ทั้งนี้กองทุน KF-SINCOME และกองทุน KF-CSINCOM มีนโยบายลงทุนในกองทุนรวมต่างประเทศ PIMCO GIS Income Fund โดยเฉลี่ยในรอบปีบัญชีไม่น้อยกว่า 80% ของNAV ความเสี่ยงสูงระดับ 5 เสี่ยงปานกลางค่อนข้างสูง ทั้งนี้ กองทุนมีนโยบายป้องกันความเสี่ยงจากอัตราแลกเปลี่ยนเต็มจำนวน